***Litteratur i krisens tid***

**Et ELLA-prosjekt («Litteratur i kontekst») fra 2023**

Dette er en oppsummering av diskusjonen i forskergruppa 30.11.22 og en første konkretisering. Innspill tas imot med stor takk: elin.s.vestli@hiof.no.

På møte i forskergruppa «Litteratur og narrativitet» 30.11.22 diskuterte vi ulike idéer til et nytt ELLA-prosjekt innafor temaområdet «Litteratur i kontekst». Ambisjonen er å finne et prosjekt som favner bredere og som er mer fleksibelt i sin organisering enn prosjektet Grafiske romaner.

Det nye prosjektet får overskriften/arbeidstittelen «Litteratur i krisens tid». «Krise» forstås som konsept som kan koples til ulike tyngdepunkt, f.eks. litteratur og sykdom, litteratur, traumer og terapi, litteraturens muligheter til å adressere kriser/sette ord på kriser, skjønnlitteraturens potensiale (affordance), litteratur som problemløsningsdiskurs, litterære utopier/dystopier som svar på ulike kriser (også globale kriser), litteratur som motstand hhv. motstemme og litteratur i den digitale tidsalder (er litteraturen selv i krise?). Det er ønskelig å inkludere historiske perspektiver og ingen begrensninger med hensyn til litterær sjanger.

Enkelte av disse mulige innfallsvinklene er det allerede kolleger som jobber med, og det er derfor et uttrykt ønske å finne samarbeidsmuligheter og synergieffekter med det arbeidet som allerede pågår.

Prosjektet vil være forankret i forskergruppa „Litteratur og narrativitet“, med ambisjon om også å inkludere andre forskere ved institusjonen. I tillegg har det gode muligheter for å involvere eksterne kolleger i prosjektet (både som eksterne gjesteforelesere, men også i forbindelse med konferanse/symposium med påfølgende publikasjon).

Det er ønskelig å fortsette med å invitere eksterne gjesteforelesere (zoom) og invitere interne deltakere til presentasjon av sine prosjekter, både i regi av «Litteratur i kontekst» (ELLA) og forskergruppa «Litteratur og narrativitet».

Det planlegges i tillegg en konferanse eller et symposium senhøstes 2023/våren 2024 med en påfølgende publikasjon.

Prosjektet som helhet skal munne ut i publikasjoner, men fordi prosjektet er bredt og fordi det allerede er noen relevante individuelle prosjekt om dette på instituttet, legges det denne gangen opp til en mer åpen publikasjonsform enn en antologi og/eller et temanummer. Målsettingen er at «Litteratur i krisens tid» skal inspirere og motivere til publikasjoner både i tidsskrift og i bokform, på ulike plattformer og/eller konferanser, på ulike språk og i ulike samarbeidskonstellasjoner. For å synliggjøre og dokumentere resultatene er det aktuelt å opprette en egen hjemmeside for prosjektet (slik det etter hvert også planlegges for andre større ELLA-prosjekter).